Marmon

Marmon oli vuosina 1902–1933 valmistettu yhdysvaltalainen automerkki. Walter ja Howard Marmon aloittivat autonvalmistuksen Indianapolisissa vuonna 1902. Marmon oli ylellinen ja arvostettu automerkki, jota käyttivät monet Euroopan kuninkaalliset edustusautonaan.

Marmon käytti jo varhain edistyksellistä tekniikkaa, kuten moottorin paineöljyvoitelua ja kahta sytystulppaa sylinteriä kohti. Marmon-autotehdas käytti runsaasti alumiinia valmistamissaan autoissa, mikä kevensi niitä ja siten paransi suorituskykyä.

Ensimmäisessä automallissa oli ilmajäähdytteinen V4-moottori, jossa oli kansiventtiilit. Marmon esitteli vuonna 1905 6-sylinterisen mallin ja 1907 V8-mallin, joka tuotti 60 hv eli 44 kW. Vuonna 1911 6-sylinterinen Marmon Wasp voitti Indianapolis 500 -autokilpailun. Sen jälkeen Marmon toi markkinoille 6-sylinterisen yli 9-litraisen moottorin.

Marmon Model 34 -mallia tuotettiin vuosina 1923–1927.

Vuonna 1930 Marmon esitteli 16-sylinterisen Sixteen-automallin, jossa oli 8-litran V16-moottori, ja tehoa 200 hv eli 147 kW (SAE). V16-mallin sarjatuotanto alkoi 1931. Marmon Sixteen ehti olla tuotannossa vain kaksi vuotta, sillä Marmon-autojen valmistus loppui vuonna 1933.

Automerkkiä toi Suomeen  Autokeskus Oy vuodesta 1926 alkaen. Marmon-autoja tuotiin Suomeen 1920–1930-luvuilla 36 kappaletta. Näistä kaksi oli Marmon Big Eight -limusiineja, joista toinen on näytteillä Vehoniemen automuseossa Kangasalla. Kyseisen vuosimallia 1930 olevan auton hankki uutena vuorineuvos Jacob von Julin Fiskars Oy:n edustusautoksi. 1930-luvun lopulla von Julin myi auton Kemiöön, ja vuonna 1965 sen osti Vehoniemen automuseon perustaja Olavi Sallinen. Auton historiasta tiedetään, että siihen oli sota-aikana asennettu puukaasutinlaitteet.Leila Sallinen (toim.): Vehoniemeläinen 2/1984, s. 7. Kangasala: Vehoniemen automuseo, 1984. 

 Aiheesta muualla 
 Suomalainen Marmon-autoa käsittelevä sivusto

Luokka:Yhdysvaltalaiset automerkit
Luokka:1930-luvun autot